Coligny-twee: AfriForum begin appèlproses | Maroela Media
Coligny-twee: AfriForum begin appèlproses
Pieter Doorewaard en Phillip Schutte in die hooggeregshof in Mahikeng. (Foto: Mia Spies/eNuus)
Die burgerregte-organisasie AfriForum het met die proses begin om teen die vonnis van Pieter Doorewaard en Phillip Schutte van Coligny te appelleer nadat die twee mans vroeër vanjaar tronkstraf opgelê is vir die moord op 'n tienerseun van dié dorp.
Kallie Kriel, uitvoerende hoof van AfriForum, het gesê die aansoek om verlof tot appèl is reeds ingedien. Die organisasie wag in dié stadium slegs vir 'n datum wat deur die betrokke regter verskaf moet word.
Regter Ronnie Hendricks het Doorewaard (28) en Schutte (35) in Maart onderskeidelik tot effektief 18 en 23 jaar tronkstraf gevonnis op aanklag van moord, ontvoering, intimidasie, diefstal en die rig van 'n vuurwapen.
Die staat het aangevoer die twee het op 20 April 2017 die 16-jarige Matlhomola Mosweu van 'n bewegende bakkie afgestamp of afgegooi en dat die tienerseun weens dié val gesterf het. Die staat het beweer dit het gebeur nadat die twee mans Mosweu betrap het waar hy sonneblomkoppe uit hul werkgewer, Pieter Karsten, se landerye steel. Die twee mans het tydens die verhoor egter voet by stuk gehou dat Mosweu self van die bakkie afgespring het.
Die mans is in Oktober verlede jaar skuldig bevind aan die moord op Mosweu.
AfriForum het besluit om Doorewaard en Schutte by te staan om teen hul skuldigbevinding te appelleer nadat daar beweer is dat Bonakele Pakisi, die enigste ooggetuie in die saak, glo teenoor twee mense erken het dat hy in die hof gelieg het toe hy gesê het hy het gesien hoe die twee mans vir Mosweu van die bakkie afgooi.
Adv. Barry Roux sal die appèlproses hanteer.
Roux is 'n ervare en vername advokaat wat veral bekend geword het toe hy Oscar Pistorius verteenwoordig het toe hy aangekla is van die moord op Reeva Steenkamp.
AfriForum Coligny-moordsaak In die nuus
Pleidooi aan Ramaphosa oor vuurwapenwetgewing
Hopelik sal daar stappe teen die leunaar ook geneem word en hy n regmatige straf sal ontvang
Dif is nou nie juis n goeie verwysing vir Adv Roux as hy vir Oscar Pistoruis verteenwoordig het nie
Die regter moet ondersoek word, want dit klink nie of dié alle varkies op hok het nie.
Hoe gooi albei nou die dief van 'n bewegende bakkie af? Wie het bestuur?
Om nie eers van die getuie se getuienis te praat nie – ek as leek het van die begin af al gedink hy lieg.
Nou word twee mans se lewens verwoes omdat daar mense is wat voel dat als aan hul behoort en hul maar net kan vat waarvoor hulle nie wil werk nie.